**ገመል ኤርትራ።**

ገመል ኤርትራ ዓቃል ብባህሪ፣

ነዊሕ ቁመቱ ምሩቕ ብፈጣሪ፣

እሙን እንስሳ ዘይጠልም ሕድሪ፣

ሃገረይ ታዓዲላ ንስኻ ኣብኣ ክትፈሪ።

ትሕትና ዝመልኦ ትኩር ሕያዋይ፣

ሓለንጋይ ክሳዱ ርሑቕ ኣማዕደዋይ፣

ጥምየት ይኹን ጽምኢ ንኹሉ ጸዋራይ፣

እሙን ብጻይ ዓርኪ ተጋዳላይ።

እቶም ተጋድሎ ኢሎሙኻ መርከብ ሰውራ፣

ኣብቲ ጽንኩር ግዜ፡ ግዜ ናይ መከራ፣

ስራሕካ ተሳልጥ ተራ ብተራ፣

ጽዕነት ተብጽሕ ኣብ ዝተደለ ስፍራ።

ህዱእ ስጉምቲ ዘይብሉ ድምጺ፣

ደሃይካ ምቁር ኣዝዩ ተመራጺ

ኹርዃሕን ልሙጽን ኣዔሪኻ ትጸጺ፣

መታን ክጥዕም ንእግሪ መርገጺ።

ጸላኢ ንዓኻ ክሃድን እጽበ ኣብ ቅርዓት፣

ጽንኩር ቦታ ተሓልፎ ብብልሃት፣

ብድሆ ኢልካ ትስጉም ብትብዓት፣

ነቲ ነዊሕ ጉዕዞ ትኸዶ ብህዳት።

ብማእከል ትስንጥቕ ዕርዲ ጸላእቲ፣

ኣብቲ ህልም ዝበለ ጸልማት ለይቲ፣

ጉዕዞ ተሰላስል ብዘይ ዕረፍቲ፣

ጉቡእካ ፈጺምካ ትፍለ ብመስዋእቲ።

እወ ብርግጽ መርከብ ናይ ሰውራ፣

ነዊሕ ትጎዓዝ ብዘይ ማይ እንጀራ፣

እንትርፎ ስራሕ ዘይትፎቱ ጃህራ፣

ንዓኻ ምርካቡ ዕድለኛዩ ሰውራ ኤርትራ።

ገመል መስዋእትኻ ሰሚዔ ብዙሕ ሓዚነ፣

መስርሕ ገድሊ ኮምኡ ምዃኑ ኣሚነ፣

ከም ሓርበኛ ባኻ ብዙሕ ተሓቢነ፣

ጾርካ ክስከም ኣልዒለዮ ደኒነ።

ምሳኻ ዘሎና ዘይሃስስ ፍቕሪ፣

ጻማኻ ዝዝከር ዘለኣለም ነባሪ፣

ምስልኻ ሰፊሩ ኣብ ቤት መንግስቲ ብኽብሪ፣

ስለ ዝኾንካ ናይ ሰውራ ፊተውራሪ።

ዘለኣለማዊ ዝኽሪ ንሱዉኣትና።

ዓወት ንሓፋሽ።

ገብረንጉስ መስመር።